35. schôdza NR SR - 7.deň - A. dopoludnia
Dátum: 2025-06-05
Poslanec: Vančo, Branislav (PS)
Druh vystúpenia: Vystúpenie v rozprave

vymazať ----------------------------------------- 26-2 A vieme o tom, že kandidátmi sú pán Lindtner a pán Para, ktorí okrem toho, čo som povedal, sú známi tým, že sa podieľali významnou mierou na novelách napríklad Trestného zákona, ktorým sa obišlo medzirezortné pripomienkové konanie. Dokonca sa obišli aj odborníci dlhoroční, ktorí pôsobia na ministerstve alebo pôsobili na ministerstve spravodlivosti a ktorí vlastne boli nejakou zárukou nejakej kontinuity a toho, že keď sa aj robia zmeny v trestnom práve, tak to dáva zmysel a sleduje sa verejný záujem. Ani Para a Lindtner nesledovali verejný záujem. Dobre to vieme, vidíme tie výsledky. Cieľom bola beztrestnosť. Čo by bolo ich cieľom, keby bol jeden z nich generálnym prokurátorom. Takisto beztrestnosť. Beztrestnosť ľudí, s ktorými majú vzťahy, blízke vzťahy. Možno ktorých vedia aj vydierať, keby si to náhodou rozmysleli, keby im tá funkcia zachutila, lebo áno, s generálnym prokurátorom zamáva, keď je v tejto funkcii, kde sa cíti ako neobmedzený panovník, ale každopádne, každopádne generálny prokurátor môže zmariť akékoľvek trestné konanie, a preto by na tejto stoličke nemal sedieť nikto, nikto, kto je vydierateľný a nikto, kto je kamarát s politikmi. A zase to opakujem ako pri tom predchádzajúcom návrhu, je to v záujme všetkých, nielen opozície, ale aj koalície a všetkých ľudí, aby tam bol človek, ktorý nie je od nikoho závislý, ktorý nie je vydierateľný, ktorý tam nejde chrániť súkromný záujem skupiny ľudí alebo chrániť ich beztrestnosť. Takíto ľudia tam nemajú čo robiť, akokoľvek spojení s politikmi. Samozrejme, tento návrh nezachráni celú prokuratúru, treba povedať, že celá tá prokuratúra je naozaj sovietsky, sovietsky model, ktorý tu máme ako celý nastavený. Áno, máme prokuratúru aj v iných krajinách, ale tak ako je v detailoch nastavený tento model, ako je, ako je hierarchicky usporiadaná a uzatvorená tá prokuratúra, aké má konkrétne práva generálny prokurátor, aké majú povinnosti jeho podriadení, ako fungujú tie vnútorné procesy, to je naozaj sovietsky systém, ktorý tu nebol zmenený. A my ho musíme zmeniť, aby nedochádzalo k excesom, aby nedochádzalo k tomu, že politici majú svojho generálneho prokurátora a vďaka tomu sú beztrestní a kvôli tomu sa tí ostatní môžu báť, že čo im generálny prokurátor alebo prokuratúra na jeho pokyn urobí. A vás vyzývam, páni koaliční poslanci, keďže poslankyne tu nie sú, koaličné, skúste zvážiť aj tento, aj tento návrh, samozrejme, aj pán prezident vetoval tú rentu z nejakého dôvodu. Povedal oficiálne dôvody, tie formálne, s ktorými sa stotožňujem, na druhej strane sú tu aj dôvody, ktoré, samozrejme, môžem o nich špekulovať, ale myslím si, že páni Para a Lindtner alebo ľudia, ktorí sú v prvom rade lojálni nejakému straníckemu záujmu a nie verejnému záujmu, sú ohrozením pre všetkých ostatných, pre všetkých ostatných. Preto okrem teda rozšírenia toho okruhu osôb ešte pridávame aj morálne predpoklady, respektíve novú definíciu morálnych predpokladov pre kandidátov na generálneho prokurátora. Tá dnešná verzia toho ustanovenia je veľmi vágna, v podstate ktokoľvek môže povedať, že spĺňa tieto podmienky. Preto my sa snažíme precizovať toto ustanovenie, aby naozaj za generálneho prokurátora sa do tejto funkcie dostal človek, ktorý aj má nejaký morálny kompas, ktorý naozaj sa neriadi tým, čo mu jeho kamarát politik, ktorý ho tam dosadil, čo mu povie. Ktorý dokáže odolať tlakom a hovorím vám, zdôrazňujem to, je to v záujme všetkých, všetkých, pretože raz máte väčšinu a potom ste v menšine, raz ste v koalícii, potom ste v opozícii a je dôležité, aby sme mali prokuratúru, ktorá sleduje verejný záujem, ktorá nekoná na žiadnu objednávku žiadnej skupiny osôb alebo dokonca jedného človeka. Takže ešte raz je toto v záujme všetkých, tento návrh je v záujme všetkých, a preto vás žiadam o podporu tohto návrhu. Ďakujem pekne za pozornosť. (Potlesk.)